钦定古今图书集成/明伦汇编/官常典/第469卷 > 张惠绍
## 钦定古今图书集成/明伦汇编/官常典/第469卷 > 张惠绍

按《梁书》本传，“惠绍，字德继，义阳人也。少有武干，齐明
帝时为直阁，后出补竟陵横桑戍主。永元初，母丧，归
葬于乡里。闻义师起，驰归高祖，拔为中兵参军，加宁
朔将军、军主。师次汉口，高祖使惠绍与军主朱思远
游遏江中，断郢、鲁二城粮运。郢城水军主沈难当帅
轻舸数十挑战，惠绍击破，斩难当，尽获其军器。义师”
次新林、朱雀，惠绍累有战功。建康城平，迁辅国将军、
前军直阁左细仗主。高祖践阼，封石阳县侯，邑五百
户，迁骁骑将军，直阁细仗主如故。时东昏馀党数百
人窃入南、北掖门，烧神虎门，害卫尉张弘策。惠绍驰
率所领赴战，斩首数十级，贼乃散走。以功增邑二百
户，迁太子右卫率。天监四年，大举北伐，惠绍与冠军
长史胡辛生、宁朔将军张豹子攻宿预，执城主马成
龙送于京师，使部将蓝怀恭于水南立城为犄角。俄
而魏援大至，败陷怀恭，惠绍不能守，是夜奔还淮阴魏复得宿预。六年，魏军攻锺离，诏左卫将军曹景宗
督众军为援，进据邵阳。惠绍与冯道根、裴邃等攻断
魏连桥，短兵接战，魏军大溃，以功增邑三百户。还为
左骁骑将军，寻出为持节、都督北兖州诸军事、冠军
将军、北兖州刺史。魏宿预、淮阳二城内附，惠绍抚纳
有功，进号“智武将军，益封二百户。”入为卫尉卿，迁左
卫将军，出为持节、都督司州诸军事、信威将军、司州
刺史，领安陆太守。在州和理，吏民亲爱之。征还为左
卫将军，加通直散骑常侍，甲仗百人，直卫殿内。十八
年，卒，时年六十三。诏曰：“张惠绍志略开济，干用贞果，
诚懃义始，绩闻累任。爰居禁旅，尽心朝夕，奄至殒丧，
恻怆于怀。宜追宠命，以彰勋烈。可赠护军将军，给鼓
吹一部，布百匹、蜡二百觔。谥曰忠。”子澄嗣。